“จอมทรัพย์” ควักเงิน 608.40 ลบ.เก็บหุ้น SUPER เพิ่มอีก 507 ล้านหุ้น ตอกย้ำศักยภาพธุรกิจโต
"จอมทรัพย์" ควักเงิน 608.40 ลบ.เก็บหุ้น SUPER เพิ่มอีก 507 ล้านหุ้น ตอกย้ำศักยภาพธุรกิจโต ให้คำมั่นถือระยะยาวไม่ขายแน่นอน พร้อมซื้อหุ้นเพิ่มหากมีโอกาส
17 พ.ค. 2561

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า วานนี้ (16 พ.ค.61) ตนได้เข้าซื้อหุ้น SUPER ในตลาดหลักทรัพย์ฯ จำนวน 507 ล้านหุ้น ในราคา 1.20 บาทต่อหุ้น รวมเป็นเงินจำนวน 608.40 ล้านบาท เนื่องจากมั่นใจศักยภาพการเติบโตของบริษัทฯ ซึ่งมีแนวโน้มให้ผลตอบแทนที่ดี
ขณะที่การลงทุนทั้งในประเทศและต่างประเทศจะทยอยสร้างผลตอบแทนที่คุ้มค่า จึงเป็นปัจจัยที่จะเข้ามาสนับสนุนผลประกอบการของบริษัทฯ ในอนาคต ซึ่งหากมีจังหวะและโอกาสที่ดีตนพร้อมที่จะเข้าซื้อหุ้น SUPER เพิ่มอีก เพราะปัจจุบันราคาหุ้นถือว่ายังอยู่ในระดับต่ำกว่าปัจจัยพื้นฐานค่อนข้างมาก
“ผมได้แสดงเจตนาในการเข้าซื้อหุ้นมาโดยตลอด ที่ผ่านมาได้เจรจาพูดคุยขอเข้าซื้อหุ้นต่อจากคุณประเดช และมีกองทุนต่างประเทศสนใจเข้ามาซื้อหุ้น SUPER ด้วยเช่นกัน ส่วนผมก็จะถือลงทุนในระยะยาวไม่ขายออกมาแน่นอน เพราะมั่นใจศักยภาพและการเติบโตในอนาคตของบริษัทฯ“ นายจอมทรัพย์ กล่าว
ทั้งนี้ ปัจจุบัน SUPER มีกำลังการผลิตอยู่ที่ 760 เมกะวัตต์ โดยจะทยอยเดินเครื่องจ่ายไฟฟ้าเชิงพาณิชย์ (COD) และรับรู้รายได้เข้ามาอย่างต่อเนื่อง ขณะเดียวกันบริษัทฯ ตั้งเป้าสิ้นปีนี้จะมีกำลังการผลิตรวมอยู่ที่ 800-900 เมกะวัตต์ และภายใน 1-2 ปีข้างหน้าคาดว่าจะมีกำลังการผลิตจะเพิ่มเป็น 1,000 เมกะวัตต์
อนึ่ง ที่ผ่านมานายจอมทรัพย์ โลจายะ ได้เข้าซื้อหุ้น SUPER รวมจำนวน 1,567 ล้านหุ้น รวมเป็นเงินจำนวน 1,827.40 ล้านบาท โดยเข้าซื้อหุ้นครั้งแรก จำนวน 380 ล้านหุ้น ในราคา 1.15 บาทต่อหุ้น รวมเป็นเงิน 437 ล้านบาท ครั้งที่ 2 เข้าซื้อหุ้นจำนวน 680 ล้านหุ้น ในราคา 1.15 บาทต่อหุ้น รวมเป็นเงิน 782 ล้านบาท และครั้งที่ 3 เข้าซื้อหุ้นจำนวน 507 ล้านหุ้น ในราคาหุ้นละ 1.20 บาทต่อหุ้น รวมเป็นเงิน 608.40 ล้านบาท